De fleste af skoleklasserne på Saltum Skole var tirsdag formiddag rundt i byen for at samle skrald. Uge 12 er ens betydende med Danmarks Naturfredningsforenings landsdækkende affaldsindsamling. I år er 210.000 landet over en del af indsamlingsugen, og tirsdag havde 3.-4. klasse fra Saltum Skole taget arbejdshandskerne på. Efter en time var affaldssækkene allerede fyldt godt op. Blandt andet var der samlet omkring 20 øl- og sodavandsdåser. - Det er vildt. Det er ikke en særlig stor by, og hvis det havde været en større by, havde der nok været mange flere. Det er ikke så godt, siger Stine Beyer Christensen fra 4.A. Mærkværdige fund I affaldssækkene var der masser af plasticstykker, plast-havekrukker og engangsemballage. Men der var også flere opsigtsvækkende fund. Golfbolde, ølflasker og en bilfælge var at finde, men én ting slog det hele. En drone? Er det dagens vildeste fund? - Ja, det er det godt nok. Det er bedre end en opvaskemaskine, lyder det fra drengene i klassen med henvisning til et tidligere år, hvor en anden klasse fandt dele fra en opvaskemaskine. Selvom dronen var medtaget efter lang tid i skovbunden, vil klassen forsøge at finde den rigtige ejermand. Vil hjælpe dyrene Det er ikke kun i dag, at eleverne fordyber sig i affald i naturen. På skolen modtager de også undervisning om konsekvenserne. - Vi har brugt hele morgenen på at snakke om plastic, og om hvorfor vi egentlig skal samle det ind, og hvor lang tid det tager, hvis vi bare lader det ligge? Hvor lang tid tager det at gå væk, og hvad sker der i verdenshavene og plasticsupperne? - Så bliver de altså forargede, og så bliver de lidt sure på vores generation, over vi har efterladt det svineri til dem, siger Ingrid Damgaard, der er klassens dansklærer. Også dem der har hjemme i naturen - nemlig dyrene - er i tankerne hos affaldssamlerne. - Jeg synes faktisk heller ikke, det er i orden, de (voksne, red.) bare ligger affaldet et sted. Hvorfor er det ikke i orden? - Fordi dyrene kan dø, og jeg elsker faktisk dyr, siger Benjamin Jan Guldhammer Torp. Blandt fundene i et skovstykke er også net til fuglekugler. - Hvis fugle sætter sig fast, kan de ikke komme ud. Og hvis små insekter eller større sætter sig fast, så kan de ikke komme ud, siger Stine Beyer Christensen fra 4.A. Den landsdækkende affaldsindsamling fortsætter hele ugen. Sidste år blev der i hele landet samlet 97 tons affald.

Referat:
I uge 12 er der stor mulighed for at møde søgende skolebørn i hele landet.